Nariadenie Komisie (EHS) č. 3582/81
zo 14. decembra 1981,
ktorým sa mení a dopĺňa nariadenie (EHS) č. 2973/79, ktorým sa stanovujú podrobné pravidlá poskytovania pomoci pre vývoz hovädzích a teľacích výrobkov, ktoré môžu byť zvýhodnené pri dovoze do tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 805/68 z 27. júna 1968 o spoločnej organizácii trhu s hovädzím a teľacím mäsom [1], naposledy zmenené a doplnené Aktom o pristúpení Grécka, a najmä na jeho článok 15 ods. 2,
so zreteľom na nariadenie Rady (EHS) č. 2931/79 z 20. decembra 1979 o poskytovaní pomoci pre vývoz poľnohospodárskych výrobkov, ktoré môžu byť zvýhodnené pri dovoze do tretích krajín [2], a najmä na jeho článok 1 ods. 2,
keďže nariadenie Komisie (EHS) č. 2973/79 [3], naposledy zmenené a doplnené nariadením (EHS) č. 2377/80 [4], stanovilo podrobné pravidlá na uplatňovanie nariadenia (EHS) č. 2931/79;
keďže Spojené štáty americké môžu ročne na množstvo 5000 ton hovädzieho a teľacieho mäsa zo spoločenstva, ktoré spĺňa určité podmienky uplatniť osobitné dojednania; keďže zo skúseností vyplýva, že toto množstvo by sa malo distribuovať štyrmi dodávkami;
keďže nariadenie Komisie (EHS) č. 77/81 [5] ustanovuje, že žiadosti o povolenie na vývoz na január 1982 sa môžu podávať od 16. decembra 1981; keďže je potrebné zrušiť toto ustanovenie, aby sa zohľadnil tento nový systém;
keďže opatrenia stanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
K článku 1 ods. 1 nariadenia (EHS) č. 2973/79 sa pridáva tento pododsek:
"Toto množstvo sa rozdelí na štyri časti, z ktorých prvé tri, ktoré nemôžu presiahnuť 1250 ton, sa vyvezú počas prvých troch štvrťrokov každého roka. Komisia určí, že zvyšná časť sa má vyviezť počas štvrtého štvrťroka."
Článok 2
Tretí pododsek článku 2 nariadenia (EHS) č. 77/81 sa zrušuje.
Článok 3
Toto nariadenie nadobúda účinnosť 1. januára 1982.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 14. decembra 1981